b"\n_START_ARTICLE_\nTranspoliarinis gele\xc5\xbeinkelis\n_START_PARAGRAPH_\nTranspoliarinis gele\xc5\xbeinkelis (rus. \xd0\xa2\xd1\x80\xd0\xb0\xd0\xbd\xd1\x81\xd0\xbf\xd0\xbe\xd0\xbb\xd1\x8f\xd1\x80\xd0\xbd\xd0\xb0\xd1\x8f \xd0\xbc\xd0\xb0\xd0\xb3\xd0\xb8\xd1\x81\xd1\x82\xd1\x80\xd0\xb0\xd0\xbb\xd1\x8c), dar vadintas \xe2\x80\x9eMirties gele\xc5\xbeinkeliu\xe2\x80\x9c\xc2\xa0\xe2\x80\x93 nebeveikianti gele\xc5\xbeinkelio linija Rusijoje, kuri\xc4\x85 1949\xe2\x80\x931953\xc2\xa0m. stat\xc4\x97 GULAG'o kaliniai. Statybas vykd\xc4\x97 su GULAG\xe2\x80\x99o padaliniai: 501-a statyba (i\xc5\xa1 vakar\xc5\xb3) ir 503-statyba (i\xc5\xa1 ryt\xc5\xb3). Ilgis 1459\xc2\xa0km. Driekiasi per itin at\xc5\xa1iaurias, retai gyvenamas vietoves. Linija prasideda u\xc5\xbe poliarinio rato, \xc4\x8ciumo stotyje, Komijoje, prie Usos up\xc4\x97s. Gele\xc5\xbeinkelis kerta Poliarinio Uralo kalnus ir pasiekia Labytnang\xc5\xb3 miest\xc4\x85 prie Ob\xc4\x97s. Nuo ten linija eina per pelk\xc4\x97t\xc4\x85 Vakar\xc5\xb3 Sibiro lygum\xc4\x85 iki Igarkos (prie Jenisiejaus), o i\xc5\xa1 ten tur\xc4\x97jo eiti iki Norilsko.\n_START_SECTION_\nIstorija\n_START_PARAGRAPH_\nStatybos prasid\xc4\x97jo 1949\xc2\xa0m., jose dirbo apie 80 t\xc5\xabkst. \xc5\xbemoni\xc5\xb3, projektui buvo skirta 42 mlrd. rubli\xc5\xb3. Linija tur\xc4\x97jo pad\xc4\x97ti \xc4\xafsisavinti \xc5\xa1iaur\xc4\x97s Sibir\xc4\x85, apr\xc5\xabpinti Norilsko miest\xc4\x85 bei Arkties laivyn\xc4\x85. 1953\xc2\xa0m., po Stalino mirties, buvo paskelbta masin\xc4\x97 amnestija, tod\xc4\x97l gele\xc5\xbeinkelio statybai pritr\xc5\xabko darbo j\xc4\x97gos. Nutarta laikinai nutraukti statybas, ta\xc4\x8diau infrastrukt\xc5\xabra greitai sunyko ir statybos darbai niekad nebebuvo atnaujinti._NEWLINE_2010\xc2\xa0m. prad\xc4\x97ti linijos nuo Salechardo iki Nadymo atstatymo darbai. 2015\xc2\xa0m. nutiestas tiltas per Nadymo up\xc4\x99, visa linija tur\xc4\x97t\xc5\xb3 b\xc5\xabti atidaryta ~2018\xc2\xa0m.\n_START_SECTION_\nLinijos b\xc5\xabkl\xc4\x97\n_START_PARAGRAPH_\nTranspoliarinio gele\xc5\xbeinkelio linija daugelyje ruo\xc5\xbe\xc5\xb3 sunyko: \xc4\xafgriuvo tiltai, subyr\xc4\x97jo sankasos, i\xc5\xa1vogti b\xc4\x97giai. Dalyje atkarp\xc5\xb3 b\xc4\x97giai taip ir nebuvo nutiesti. Dabar pilnai eksploatuojamas 196\xc2\xa0km ruo\xc5\xbeas \xc4\x8ciumas-Labytnangai. Planuojama tilto statyba per Ob\xc4\x99 \xc4\xaf Salechard\xc4\x85. Gele\xc5\xbeinkelis nuo Ob\xc4\x97s iki Nadymo upi\xc5\xb3 sunyk\xc4\x99s. Ruo\xc5\xbeas nuo Senojo Nadymo iki Naujojo Urengojaus atstatytas 1970\xc2\xa0m. radus gausius gamtini\xc5\xb3 duj\xc5\xb3 telkinius ir dabar atskiruose ruo\xc5\xbeuose naudojamas krovini\xc5\xb3 gabenimui. Ties Korot\xc4\x8dajevu jungiasi su Sverdlovsko gele\xc5\xbeinkelio linija. Iki kitapus P\xc5\xabro esan\xc4\x8dio Senojo Urengojaus tilto n\xc4\x97ra, o iki Turuchano up\xc4\x97s gele\xc5\xbeinkelis nebuvo pastatytas. Netoli Igarkos buvusi linija Janov Stanas-Jermakovas taip pat apleista."